ซีไอเอ็มบีให้เบิก-ถอนฟรี5ประเทศ
“ซีไอเอ็มบี กรุ๊ป” ขยายบริการเบิก-ถอน-ถามยอดฟรีผ่านเอทีเอ็มไปกัมพูชา ต่อไปฟิลิปปินส์
14 ก.ย. 2555

“ซีไอเอ็มบี กรุ๊ป” ขยายบริการเบิก-ถอน-ถามยอดฟรีผ่านเอทีเอ็มไปกัมพูชา ต่อไปฟิลิปปินส์
น.ส.ดุษณี เกลียวปฏินนท์ ผู้ช่วยกรรมการผู้จัดการใหญ่ ด้านผลิตภัณฑ์เพื่อรายย่อย ธนาคารซีไอเอ็มบี ไทย กล่าวว่า ซีไอเอ็มบี กรุ๊ป ได้ขยายบริการ CIMB Regional ATM Link ซึ่งเป็นบริการเบิกถอนเงินสด สอบถามยอด และโอนเงินข้ามประเทศผ่านตู้เอทีเอ็มของธนาคารในภูมิภาคอาเซียนไปยังกัมพูชา ซึ่งเป็นประเทศที่ 5 เพิ่มจากมาเลเซีย อินโดนีเซีย สิงคโปร์ และไทย 
นอกจากนี้ ธนาคารได้ขยายวงเงินการเบิกเงินสดสำหรับลูกค้าไทยเพิ่มขึ้นจากสูงสุดครั้งละไม่เกิน 2 หมื่นบาท เป็นครั้งละ 3 หมื่นบาท 
น.ส.ดุษณี กล่าวว่า ผู้ถือบัตรเอทีเอ็มของซีไอเอ็มบี ไทย จะสามารถเบิกถอนและตรวจสอบยอดเงินคงเหลือในบัญชีภายใน 5 ประเทศนี้ได้โดยไม่ต้องเสียค่าธรรมเนียมใดๆ โดยยอดเงินในบัญชีที่ปรากฏบนหน้าจอเอทีเอ็มจะเป็นสกุลเงินของประเทศนั้นๆ ขณะที่อัตราแลกเปลี่ยนจะคำนวณจากอัตราที่เครือข่ายใน 5 ประเทศดังกล่าวส่งมาให้ธนาคารแม่ในมาเลเซียคำนวณในทุกเช้าของวันทำการ
“เป้าหมายของซีไอเอ็มบี กรุ๊ป คือเชื่อมโยงบริการในภูมิภาคอาเซียนไว้ด้วยกัน ซึ่งบริการ Regional ATM Link นี้จะช่วยลดความเสี่ยงในการพกพาเงินสดของลูกค้าระหว่างเดินทางในอาเซียนได้ โดยคาดว่าปีหน้าจะสามารถขยายบริการไปยังฟิลิปปินส์เพิ่มได้อีกหนึ่งประเทศ” น.ส.ดุษณี กล่าว
ปัจจุบันซีไอเอ็มบี กรุ๊ป มีตู้เอทีเอ็มใน 5 ประเทศนี้รวมแล้ว 4,600 ตู้ สำหรับปริมาณธุรกรรมจากบัตรเอทีเอ็มของซีไอเอ็มบีในมาเลเซีย อินโดนีเซีย และสิงคโปร์ ที่เข้ามาทำธุรกรรมผ่านตู้เอทีเอ็มในไทยในช่วง 7 เดือนที่ผ่านมาพบว่ามียอดรวมกว่า 2.9 หมื่นรายการ เติบโตขึ้น 462% จากปี 2554 ขณะที่ปริมาณธุรกรรมของบัตรซีไอเอ็มบี ไทย ในต่างประเทศมียอดรวมถึง 11,967 รายการ เติบโตขึ้น 6-8%
ทั้งนี้ ผู้ที่สนใจสามารถสมัครใช้บริการนี้ของธนาคารได้ ผ่านการเปิดบัญชีออมทรัพย์ขั้นต่ำ 1,000 บาทค่าธรรมเนียมแรกเข้า 100 บาทค่าธรรมเนียมรายปี 200 บาท